এই কারণেই, আগেই লিখেছি, বাংলাদেশ রাষ্ট্রটি ঠিক কবে থেকে পৃথক এবং স্বাধীন রাষ্ট্র হিসেবে গণ্য হচ্ছে, তা সুস্পষ্টভাবে বুঝে-নেওয়া মুক্তিযুদ্ধের স্বরূপ বোঝার জন্যই দরকারী। বাংলাদেশ রাষ্ট্রের স্বাধীন এবং সার্বভৌম হয়ে ওঠার এই মুহূর্তটি নির্দিষ্টভাবে চিহ্নিত করা যেতে পারে কয়েকটি ভিন্ন ভিন্ন তারিখের যে-কোনো একটি থেকে। উল্লেখ্য, এই তারিখগুলোর কোনোটিই কিন্তু ১৬ ডিসেম্বর নয়, কিংবা পরবর্তীকালে অন্য কোনো রাষ্ট্রের বাংলাদেশকে স্বীকার করে নেয়ার তারিখও নয়। ১৬ ডিসেম্বর ১৯৭১ হল সেই দিন যেদিন আমরা বিজয় অর্জন করেছি, স্বাধীনতা নয়। স্বাধীন দেশ হিসেবে বাংলাদেশের অভ্যুদয় আরও আগে হয়েছে। স্বাধীন দেশ বাংলাদেশকে আগ্রাসী পাকিস্তান বাহিনীর দখলদারিত্ব থেকে মুক্ত করার যে যুদ্ধ তাকে এজন্য Liberation War বলা হয়।